b'\n_START_ARTICLE_\nLiberty DeVitto\n_START_SECTION_\nKariera\n_START_PARAGRAPH_\nDeVitto se je rodil v New Yorku. Igranja bobnov se je nau\xc4\x8dil sam po nastopu skupine The Beatles na The Ed Sullivan Showu, februarja 1964._NEWLINE_DeVitto se je na glasbeno sceno prebil ko je konec 70. let postal bobnar Joelove spremljevalne skupine. V spletnem intervjuju je DeVitto opisal kako je bila Joelova skupina sestavljena:_NEWLINE_Billy in jaz sva v\xc4\x8dasih igrala v istem klubu v Plainviewu, Long Island, ki se je imenoval "My House". Joel je imel 17 let in je igral v skupini The Hassles, jaz pa sem imel leto manj in sem igral s skupino The New Rock Workshop. Leta 1974 je Joel \xc5\xbeivel v Los Angelesu in je \xc5\xbee izdal albuma Piano Man in Streetlife Serenade. Za snemanja in nastope je uporabil studijske glasbenike. Takrat sem skupaj z Dougom Stegmeyerjem igral v skupini Topper in Stegmeyer je bil kot basist povabljen na Joelovo turnejo "Streetlife Serenade". Joel je Stegmeyerju povedal da se \xc5\xbeeli preseliti nazaj v New York in poiskati zasedbo, ki bo lahko snemala in igrala na turnejah. Stegmeyer je za bobnarja predlagal mene, ker je Joel iskal newyor\xc5\xa1kega bobnarja z agresivnim bobnanjem, ostalo pa je zgodovina. Mi trije smo nato posneli nekaj skladb za album Turnstiles, oba pa sva Joelu predlagala Russlla Javorsa in Howieja Emersona, ki sta oba igrala kitare v skupini Topper. S prihodom Richieja Cannate na saksofonu pa je bila Joelova spremljevalna zasedba ustvarjena._NEWLINE_DeVitto je poleg sodelovanja z Joelom, kot studijski glasbenik sodeloval s \xc5\xa1tevilnimi znanimi glasbenimi izvajalci kot so Carly Simon, Phoebe Snow, Karen Carpenter, Stevie Nicks, Rick Wakeman, Bob James in Meat Loaf._NEWLINE_Po 30 letih sodelovanja z Joelom, DeVitto iz neznanih razlogov ni bil povabljen na Joelovo turnejo leta 2006. Do tega trenutka je bil \xc4\x8dlan z najdalj\xc5\xa1im igranjem v zasedbi, saj je posnel \xc5\xbee Joelov album Turnstiles._NEWLINE_DeVitto trenutno ogla\xc5\xa1uje bobne Mapex, \xc4\x8dinele Sabian, opne Evans, Latin Percussion in udarjalke Pro-Mark. V preteklosti je ogla\xc5\xa1eval tudi bobne Tama, \xc4\x8dinele Zildjian in opne Remo._NEWLINE_DeVitto se je leta 2013 pojavil na novembrski/decembrski naslovnici revije Making Music, kjer je govoril o svojem \xc5\xbeivljenju in karieri._NEWLINE_23. oktobra 2014 so bili Cannata, DeVitto, Javors in Stegmeyer (posmrtno), za svoje delo z Joelom, sprejeti v Glasbeno dvorano slavnih Long Islanda.\n_START_SECTION_\nTo\xc5\xbeba\n_START_PARAGRAPH_\n19. maja 2009 je DeVitto vlo\xc5\xbeil to\xc5\xbebo, v kateri je Joela in zalo\xc5\xbebo Sony Music obto\xc5\xbeil, da mu dolgujejo pla\xc4\x8dilo za 10 let. DeVitto ni nikoli pisal ali aran\xc5\xbeiral skladb, ki jih je Joel odpel, vendar je trdil, da je pomagal aran\xc5\xbeirati nekaj skladb, med njimi skladbo\xc2\xa0\xc2\xbbOnly the Good Die Young\xc2\xab. Aprila 2010 je v javnost pri\xc5\xa1la vest, da sta Joel in DeVitto prijateljsko re\xc5\xa1ila problem.\n_START_SECTION_\nFilantropija\n_START_PARAGRAPH_\nLeta 2003 je DeVitto postal uradni podpornik organizacije Little Kids Rock, ki otrokom v ZDA zagotavlja brezpla\xc4\x8dne instrumente in glasbeni pouk. DeVitto je osebno dostavil instrumente otrokom, igral je na \xc5\xa1tevilnih dobrodelnih dogodkih in je \xc4\x8dlan uprave.\n_START_SECTION_\nZasebno \xc5\xbeivljenje\n_START_PARAGRAPH_\nDeVitto je o\xc4\x8de igralke in manekenke Torrey DeVitto.'